ΓΡΑΠΤΗ ΕΡΩΤΗΣΗ E-1863/98

υποβολή: Alexandros Alavanos (GUE/NGL) προς την Επιτροπή

(16 Ιουνίου 1998)

Θέμα: Κατάργηση του Ελληνικού Οργανισμού Ελέγχου Ενισχύσεων Ελαιολάδου

Η ίδρυση και η λειτουργία του Ελληνικού Οργανισμού Ελέγχου Ενισχύσεων Ελαιολάδου χρηματοδοτήθηκε και εξακολουθεί να χρηματοδοτείται από τον Κανονισμό 2262/84(1).

Η Επιτροπή έχει εκφρασθεί με ιδιαίτερα θετικό τρόπο για τον Οργανισμό αυτό, καθώς και τους αντίστοιχους που λειτουργούν στην Ιταλία, Ισπανία και Πορτογαλία, δίνοντας έμφαση στην ανεξαρτησία τους από την εθνική διοίκηση, καθόσον "διαδραματίζουν πρωταρχικό ρόλο στον τομέα των ελέγχων" (COM(96)571 τελικό, 12.11.1996)(2).

Η Ελληνική Κυβέρνηση καταργεί με νόμο τον Οργανισμό Ελέγχου Ενισχύσεων Ελαιολάδου. Ο Έλληνας Υπουργός Γεωργίας δήλωσε στο Ελληνικό Κοινοβούλιο ότι για την κατάργησή του "έχουν ενημερωθεί οι υπηρεσίες της ΕΕ σε όλα τα επίπεδα".

Ερωτάται η Επιτροπή:

1. Έχει δεχθεί την κατάργηση του εν λόγω Οργανισμού, πότε και με ποιές διαδικασίες έγινε αυτό;

2. Θα υπάρξει σχετική τροποποίηση του Κανονισμού 2262/84;

3. Θα καταργηθούν οι αντίστοιχοι οργανισμοί και των άλλων κρατών μελών;

4. θεωρεί ότι η ανάληψη των ελέγχων στον τομέα του ελαιολάδου από τον Οργανισμό Πληρωμών, όπως προτείνει η Ελληνική Κυβέρνηση, διασφαλίζει την ανεξαρτησία των ελέγχων από την εθνική διοίκηση;

5. Η χρηματοδότηση του Οργανισμού θα μεταφερθεί στον Οργανισμό Πληρωμών ή θα σταματήσει να υπάρχει;

Απάντηση του κ. Fischler εξ ονόματος της Επιτροπής

(30 Ιουλίου 1998)

Η Επιτροπή ενημερώθηκε πρόσφατα ανεπισήμως ότι το Υπουργείο Γεωργίας ετοίμασε για έγκριση από το Ελληνικό Κοινοβούλιο σχέδιο νόμου που αφορά τη δημιουργία "οργανισμού πληρωμών και ελέγχου των κοινοτικών ενισχύσεων του τμήματος προσανατολισμού και εγγυήσεων του ΕΓΤΠΕ (ΟΠΕΚΕΠΕ)". Το σχέδιο δεν έχει κοινοποιηθεί επισήμως στην Επιτροπή. Οι πρόσφατες πληροφορίες αναφέρουν ότι το σχέδιο προβλέπει την κατάργηση του ελληνικού οργανισμού ελέγχου ενισχύσεων ελαιολάδου (ΟΕΕΕ) και την εκ νέου δημιουργία του εντός του πλαισίου του νέου οργανισμού πληρωμών που πρόκειται να δημιουργηθεί.

Η Επιτροπή ανακοίνωσε πρόσφατα στις ελληνικές αρχές ότι οποιαδήποτε αλλαγή που αφορά την μορφή, τις αρμοδιότητες και τη λειτουργία του Ο.Ε.Ε.Ε. είναι δυνατή μόνο μετά από τροποποίηση της σχετικής κοινοτικής νομοθεσίας, δηλαδή του κανονισμού (ΕΟΚ) 2262/84 του Συμβουλίου, της 17ης Ιουλίου 1994, για τη λήψη ειδικών μέτρων στον τομέα του ελαιολάδου ο οποίος φυσικά αναφέρεται σε όλα τα σχετικά κράτη μέλη. Επί του παρόντος η Επιτροπή δεν σκοπεύει να προτείνει στο Συμβούλιο οποιαδήποτε τροποποίηση του κανονισμό. Η Επιτροπή δεν έχει λάβει πληροφορίες σχετικά με την κατάργηση των σχετικών οργανισμών στα άλλα κράτη μέλη.

Ο κανονισμός (ΕΟΚ) 2262/84 προβλέπει ότι τα κράτη μέλη παραγωγής ελαιολάδου είναι υποχρεωμένα να δημιουργήσουν έναν ειδικό οργανισμό με ειδικά καθήκοντα που αφορούν ελέγχους στον τομέα του ελαιολάδου. Στον κανονισμό προβλέπεται επίσης ότι ο εν λόγω οργανισμός έχει πλήρη διοικητική αυτονομία, έχει την αυτονομία να προσλαμβάνει το προσωπικό του και να διενεργεί ελέγχους και άλλες δραστηριότητες εντός του πλαισίου ειδικού προγράμματος δραστηριοτήτων που αφορά αποκλειστικά ελέγχους στον τομέα του ελαιολάδου. Το εν λόγω πρόγραμμα υποβλήθηκε στην Επιτροπή για περαιτέρω παρατηρήσεις πριν από την τελική έγκρισή του από το κράτος μέλος. Υπό τις συνθήκες αυτές, η Επιτροπή θεωρεί ότι θα είναι δύσκολη η διασφάλιση της διοικητικής αυτονομίας του ΟΕΕΕ, όπως απαιτείται από την κοινοτική νομοθεσία, εάν ο ΟΕΕΕ ενσωματωθεί σε έναν γενικό οργανισμό πληρωμών υπεύθυνο για τους ελέγχους σε όλους τους τομείς του ΕΓΤΠΕ τμήμα εγγυήσεων και προσανατολισμού.

Η κοινοτική χρηματοδοτική συνδρομή στις δαπάνες του ΟΕΕΕ εξαρτάται από τους ειδικούς κανόνες που επιτρέπουν στην Επιτροπή να αναγνωρίσει την επιλεξιμότητα των προκαταβολών που καταβάλλονται στον οργανισμό από τον κοινοτικό προϋπολογισμό. Οι εν λόγω κανόνες υποχρεώνουν το κράτος μέλος να υποβάλει στην Επιτροπή ειδικό σχέδιο προϋπολογισμού που περιλαμβάνει στοιχεία τα οποία αφορούν ιδίως τον σχεδιασμό της χρήσης προσωπικού, τις διοικητικές δαπάνες, τις επενδύσεις καθώς και τις παραλαβές που προέρχονται χωριστά από την Κοινότητα και από τα εθνικά ταμεία. Επιπλέον, το κράτος μέλος πρέπει να υποβάλει στην Επιτροπή ειδική έκθεση ελέγχου που αφορά αποκλειστικά την οικονομική διαχείριση του οργανισμού, βάσει της οποίας η Επιτροπή αναγνωρίζει τις κοινοτικές δαπάνες. Είναι φανερό ότι η χρηματοδότηση του ΟΕΕΕ από τον κοινοτικό προϋπολογισμό είναι δυνατή μόνο υπό τους όρους που αναφέρονται ανωτέρω.

(1) ΕΕ L 208, 3.8.1984, σελ. 11.

(2) ΕΕ C 378, 13.12.1996, σελ. 16.